
FORORD

Denne forskningsstrategiske planen ble vedtatt i Fakultetsstyret 17.06.04 og gjelder for Det medisinske fakultet frem mot år 2010. Parallelt med planen for forskning skal det utarbeides en felles strategi for undervisning og forskningsformidling. 

Den strategiske planen for forskning beskriver de overordnete signaler og rammer for fakultetets forskningsvirksomhet og den aktivitet som finner sted i fagmiljøene. Utarbeidelse av planen har tatt utgangspunkt i fakultetets felles faglige plattformer og UiT sin forskningsstrategi.  Dette utgangspunktet har videre blitt bearbeidet etter innspill fra forskningsmiljøene, diskusjon i forskningsutvalg, fakultetsledelse og instituttledelse. Vedtak av planen fattes etter høringsrunde i fagmiljøene. De enkelte institutter skal utarbeide egne avsnitt som relateres til fakultetets strategiplan (se kapittel 7). De instituttspesifikke planene er svært viktige dokumenter som også skal være en integrert del av fakultetets plan.

Strategiplanene skal angi de virkemidler og tiltak som igangsettes for å nå de overordete mål som strategisk plan fastlegger.

Fakultetets styrende organer bør ha en årlig strategidiskusjon med påfølgende revisjon av planen.

1. INTRODUKSJON

Det medisinske fakultet (DMF) består av fem institutter. Disse er Institutt for farmasi (IFA), Institutt for klinisk medisin (IKM), Institutt for klinisk odontologi (IKO), Institutt for medisinsk biologi (IMB) og Institutt for samfunnsmedisin (ISM). IKO ble opprettet i universitetsstyrevedtak februar 2004. Det betyr at vi utdanner biologer, farmasøyter, leger, tannleger, bioteknologer og helsefagkandidater.

Fakultetet har pr. i dag rundt 105 ansatte i faste vitenskapelige stillinger. I tillegg kommer 60-70 ansatte i vitenskapelig bistilling som førsteamanuensis II eller professor II. Sammen med post doc-stillingene våre tilsvarer dette en vitenskapelig personalressurs ved Universitetet i Tromsø på om lag 200 personer med kompetanse på doktorgradsnivå innen medisinske og tilgrensende fag.   

Forskningen ved DMF er svært mangfoldig. På den måten skiller DMF ved Universitetet i Tromsø seg fra mange andre medisinske fakultet. Forskningen spenner fra biomedisinsk grunnforskning, legemiddelteknologi og farmakologi til klinisk relatert forskning, epidemiologi, helsefag og helsetjenesteforskning, pasientnær forskning, samt arktisk biologi og zoofysiologi. Denne bredden og mangfoldet sammen med dybden gir DMF mulighet til å drive forskning og forskerutdanning innenfor en rekke forskjellige forskningsområder. I tillegg er bredden et potensiale for å utvikle tverrfaglige forskningsprosjekter og forskningsmiljøer. Innenfor dette mangfoldet er det i dag enkelte grupper som gjennom forskning av høy kvalitet hevder seg både nasjonalt og internasjonalt.

DMF har en relativt høy og jevn produksjon av doktorgrader sammenlignet med andre fakulteter ved UiTø. Støtten fra eksterne kilder (EU og NFR) har i kronebeløp vært jevnt stigende. Samtidig har DMF hatt en klar økning i antall internasjonale publikasjoner de siste 15 år med et snitt mellom 250 og 300 publikasjoner de siste 2 år. Antallet må økes ytterligere dersom vårt fakultet skal nå samme nivå som de mest aktive medisinske miljøene i Norge. Egenrapportering viser 402 publikasjoner i 2002 i norske eller internasjonale tidsskrifter med og uten referee. Dagens situasjon ved fakultetet er nærmere beskrevet i årsmeldingene fra det enkelte institutt.

1.1 Spesielle fortrinn

· Vår beliggenhet som verdens nordligste medisinske fakultet
· DMF er lokalisert til et geografisk avgrenset område sammen med universitetsklinikken, de andre fakultetene ved UiTø og NFH

· I internasjonalt perspektiv er fakultetet ungt og stadig i vekst

· Fakultetet har mange forskjellige utdanningsprogram og en stab med stor bredde i sin ekspertise som burde ligge til rette for tverrfaglig forskningssamarbeid

· Relativt stort antall personer er registrert i vårt doktorgradsprogram (rundt 160 doktorgradsstudenter)

· Universitetet i Tromsø har prioritert medisinsk forskning og samfunnsmedisin i sin overordnede strategi i en årrekke

· Utvalgte miljøer innenfor samfunnsmedisin ble i NFR-evalueringen av samfunnsmedisinsk forskning i 2004 vurdert til karakteren ”excellence”

1.2 Fremtidige utfordringer
NFRs evaluering av norsk medisinsk forskning (biofagevalueringen og evalueringen av klinisk og samfunnsmedisinsk forskning) har påpekt flere forhold ved norsk medisinsk forskning som bør forbedres for å styrke volum og kvalitet. De forhold som presiseres spesielt og som DMF vil legge spesiell vekt på er:

· Styrke den vitenskapelige ledelse
· Etablere færre, men større og sterkere forskningsgrupper
· Det tverrfaglige samarbeidet må stimuleres og styrkes (mellom både avdelinger og institutter)
· Translasjonsforskning må prioriteres

· Rammebetingelser og økonomiske forhold må legges til rette for å styrke forskningsaktiviteten. Det må settes av midler til forskningsstrategisk satsing

· Rekrutteringen til forskning må styrkes med tiltak som gjør det attraktivt å forske ved DMF

· Utnytte vårt fortrinn som verdens nordligste universitet bedre (Den Nordlige Dimensjonen)

2. INTERNASJONALT, REGIONALT OG LOKALT PERSPEKTIV

2.1 Internasjonale satsinger av betydning for vårt fakultet

EU sine rammeprogrammer

Deltakelse i EU prosjekter er viktig for styrking av internasjonale nettverk, internasjonalisering og kvalitetssikring. Forskningsgrupper ved DMF som kan være aktuell for søknader innenfor EU sine rammeprogrammer må utfordres og støttes. 

Forskningsutvekslingsprogrammer

DMF skal støtte og legge til rette for forskere som vil delta i forskersutvekslingsprogrammer. 
2.2 Nasjonale satsinger av betydning for vårt fakultet

FUGE

Det administrative og strategiske arbeidet innen funksjonell genomforskning i Nord-Norge (FUGE-N) er nå formelt organisert med en overordnet institusjonell styringsgruppe og underordnede brukerråd i henholdsvis bioinformatikk, genomikk, proteomikk og strukturbiologi. Med midler fra NFR har forskningsmiljøet i FUGE-N knyttet til seg ekstern fagbistand i form av 5 professor II-stillinger. I dette samarbeidet inngår hele det molekylære biologimiljøet med representanter fra Universitetet i Tromsø, Universitetsykehuset Nord-Norge (UNN), Fiskeriforskning, NORUT og Biotec ASA. 

De regionale brukerrådene har et faglig og administrativt ansvar for kjernefasiliteter i ”proteomikk”, ”strukturbiologi”, ”genomikk” og ”bioinformatikk” som skal være en fellesressurs for hele biologimiljøet. Av faglige, organisatoriske og økonomiske hensyn vil det være hensiktsmessig med en samlokalisering av slike funksjoner i et Biosentrum Tromsø. Dette er helt nødvendig for å kunne ivareta og videreutvikle slike funksjoner og for å kunne fortsette å delta i den nasjonale og internasjonale kunnskapsbygging i moderne molekylær biologi uavhengig av de tidsbegrensninger som ligger i FUGE-N.


Cohort of Norway - CONOR


CONOR er et nettverk av norske helseundersøkelser som skal danne grunnlag for forskning om sykdomsårsaker og gi opplysninger om helseforhold i den norske befolkningen. CONOR er et samarbeide mellom Nasjonalt folkehelseinstitutt og de regionale helseundersøkelsene ved de fire universitetene i Norge. CONOR inngår i FUGEs teknologiplattform Biobanks of Health.

NevroNor 

De fire medisinske fakultetene har foreslått en nasjonal satsing på nevrovitenskapelig forskning, som skal fremmes av et samlet forsknings-Norge. Initiativet har fått navnet NevroNor. Begrunnelsen er at sykdommer i hjernen og nervesystemet stiller samfunnet ovenfor særdeles store menneskelige og økonomiske utfordringer. Videre gjør sykdomsprofiler og demografi at forskningsresultater fra andre land ikke uten videre kan overføres til norske forhold. Norge har spesielt gode forutsetninger for å yte et vesentlig bidrag innenfor dette forskningsfeltet, med nevrovitenskapelige forskergrupper i verdenstoppen, fremragende biobanker og pasientdata. 

Nevrovitenskap favner over basal biomedisinsk forskning, klinisk forskning, epidemiologisk forskning og medisinsk teknologisk forskning, og har spesielt stort utviklingspotensiale på grunn av hjernens og nervesystemets kompleksitet. NevroNor skal være et landsomfattende samarbeid med nasjonal koordinering og ressursfordeling mellom regionene og mellom de enkelte deltagere, og må tematisk favne bredt og være utpreget tverrfaglig. Det er foreslått en økonomisk satsing på 120 millioner kroner årlig i 10 år, med start i 2005.
Telemedisin

DMF ønsker å bidra sterkere i oppbygging av forskning innenfor feltet telemedisin. Det vil arbeides med opprettelse av et mastergradsstudium i telemedisin i samarbeid med MatNat fakultetet og fakultetet vil tilby veiledning på prosjekter innenfor feltet telemedisin.

Nasjonale funksjoner og kompetansesentra

Nasjonalt kompetansesenter for påvisning av antibiotikaresistens (KRES) 

Norsk overvåkningssystem for resistens hos mikrober (NORM)

Avansert trombocyttimmunologi 

Nevromuskulært kompetansesenter (NMK)

Norsk Senter for telemedisin (NST)

Kompetansesenter for muskelsykdommer i samarbeid med Haukeland sykehus

Senter for Samisk Helseforskning


Nasjonalt forskningssenter innen komplementær og alternativ medisin (NAFKAM)

Nasjonalt senter for genøkologi (GENØK)

2.3 Regionale satsinger av betydning for vårt fakultet

Marbio og Marbank

Målsettingen med Marbio-programmet er å etablere en plattform for ”screening” av nye farmasøytiske agens fra kuldeadapterte marine organismer. DMF må ta stilling til hvordan fakultetet kan bidra i dette programmet.

2.4 Forskning i Helse Nord 

Universitetssamarbeidet (samarbeidsorganet mellom Helse Nord og UiTø) har forskning som ett av sine ansvarsområder. Forskningsdelen av tilskuddet til Helse Nord utgjorde for 2004 rundt 51 mill. NOK. Forskningsdelen ble fordelt i henhold til 7 forskjellige strategiske tiltak: Somatisk forskningsprogram, Psykiatrisk forskningsprogram, Senter for aldersforskning, inkludert samhandling med primærhelsetjenesten og rehabilitering, Klinisk infrastrukturprogram, Telemedisinsk forskningsprogram og Senter for klinisk dokumentasjon og evaluering. Strategi for kommende år er under utarbeidelse. DMF vil arbeide for at Helse Nord og DMF samarbeider for styrking av forskning i egen region gjennom prioritering og støtte til felles satsningsområder og tverrfaglige prosjekter. DMF ønsker å samarbeide med Helse Nord for en styrking av translasjonsforskning og vil arbeide for større vekt på kvalitet og mindre vekt på adresse ved evaluering av søknader.

UNN og primærhelsetjenesten vil være vår nærmeste samarbeidspartner i Helse Nord.

3. MÅL 

DMF vil fremme produktiv forskning av høy kvalitet som er konkurransedyktig både nasjonalt og internasjonalt. DMF vil søke å være internasjonalt ledende innen et begrenset antall forskningsområder innenfor de fagfelt som fakultetet omfatter.

For å oppnå dette må fakultetet utvikle færre, men større og tverrfaglige forskningsmiljøer og en sterkere forskningsledelse. Relasjoner og nettverk innad må etableres og styrkes, det samme må relasjoner og samarbeid mot randsoneorganisasjoner som Helse Nord. I tillegg må våre naturlige fortrinn utnyttes.

DMF har følgende generelle mål for sin forskningsvirksomhet:

· Bidra til å oppfylle universitetets overordnede mål

· Drive grunnforskning av høy kvalitet 

· Arbeide for at minst ett fagmiljø ved fakultetet vil oppnå status som ”Center of excellence”

· Økt ekstern forskningsfinansiering og bedre innvilgelsesprosent på våre eksterne søknader, spesielt NFR og EU

· Øke andelen kvinner i faste topp- og mellomstillinger

DMF har følgende strategi for å oppnå de generelle mål:

· Samling av forskningsinnsats

· Økt tverrfaglig forskningssamarbeid

· Økt kvalitet i forskerutdanning 

· Sterkere forskningsledelse

· Utvikling og styrking av nettverk både internt, mot randsoneorganisasjoner, og eksternt

· Vektlegge strategisk betydning ved prioriteringer av faggrupper med rekrutteringsproblemer
4. STRATEGI

4.1 Samling av forskningsinnsats

Fokus i forskning krever utvelgelse av prioriterte satsningsområder. DMF skal ta utgangspunkt i sine sterke faggrupper og bygge sine satsningsområder omkring disse.

Som sterke faggrupper defineres grupper med: 

· høy internasjonal vitenskapelig kvalitet (jevn produksjon av publikasjoner av høy standard over tid)

· god faglig ledelse (leder med evne til å generere, utvikle og lede et forskningsprosjekt, og evne til kontinuerlig å penetrere et vitenskapelig problem),

· kritisk masse av forskere (gruppe med studenter, stipendiater og postdoktorer)

· god tilgang på ekstern støtte 

· internt og eksternt samarbeid

Satsningsområder for DMF vil være: 

Grunnforskning av høy kvalitet 

DMF vil styrke den biomedisinske grunnforskningen med utgangspunkt i de sterke (molekylære, cellebiologiske, bioteknologiske og farmasøytiske) miljøene disse fagområdene har i dag. Dersom disse miljøene gis gode arenaer for samspill vil de i fremtiden kunne styrke både klinisk, epidemiologisk og farmakologisk forskning. En solid plattform bygget på høykvalitets grunnforskning vil dermed gi mulighet for spissing og kvalitet innenfor en rekke tematiske områder.

Forskningprosjekter knyttet til befolkningsundersøkelser og fakultetets forskningsbiobanker

Fakultetet har allerede i dag store biobanker (Tromsøundersøkelsen, Kvinner og Kreft) bygd opp gjennom år av forskere ved ISM. Epidemiologisk forskning med utgangspunkt i disse biobankene ble vurdert til karakteren ”excellence” ved NFR-evalueringen 2004. I tillegg er det samlet opp diagnostisk materiale ved avdelinger tilknyttet UNN som vil ha status som forskningsbiobanker. Fakultetet har investert i disse biobankene som et infrastrukturelt satsningsfelt ved å legge to stillinger (en faglig lederstilling og en teknisk stilling) på fakultetsnivå til aktiviteten. Disse stillingene har som oppgave å gjøre biobankene og materialet omkring disse tilgjengelig for forskningsprosjekter.

Veldefinerte vitenskapelige problemstillinger som vil dra nytte av materialet i egne forskningsbiobanker vil være et prioritert område for tematisk satsing ved DMF. Slike prosjekter vil være viktig for nettverksbygging mellom epidemiologiske forskningsmiljøer, molekylærbiologiske grunnforskningsmiljøer og kliniske miljøer.

De store folkesykdommer

Biologisk, klinisk, psykiatrisk/psykologisk og samfunnsmedisinsk forskning relatert til de store folkesykdommer foregår i dag innenfor alle deler av DMF, og det er stort potensiale for utvikling av tverrfaglige samarbeidsprosjekter med utgangspunkt i allerede sterke forskningsgrupper. Nye utfordringer i denne forskningen er knyttet til funksjonell genomforskning (FUGE), og til implementering av ny teknologi og molekylære metoder innenfor klinisk forskning så vel som laboratoriefag og integrert patofysiologi. Samtidig bør forskning på helsetjenesten og helsepolitikken, og psykiatrisk/psykologisk forskning styrkes for å møte utfordringene i medisinsk-teknologiske nyvinninger, medikamentbruk, risikofokusering, og psykiske lidelser. Forskningsaktivitet som tematisk er knyttet til store folkesykdommer gir kunnskap og innsikt som er relevant for undervisning, klinisk virksomhet, psykiatri og helsetjenestetilbud i vår region. 

Forskning i skjæringspunktet mellom medisin og marin biologi

Universitetet sentralt prioriterer forskning relatert til vår plassering i nordområdet og nært store havområder. Det marine miljø er den største uutforskede ressurs for nye legemidler. Det medisinske fakultet, i samarbeid med andre fakulteter og NFH, bør satse på marin bioprospektering. Dette kan utløse konkurransedyktige og viktige forskningsprosjekter innenfor farmakologi og klinikk, samt bidra til innovasjon og entreprenørskap. 

Fisk har vært en naturlig del av kostholdet i store deler av vår landsdel. Forskning rundt temaet helse og fisk i vid forstand kan være et utgangspunkt for å samle en rekke forskningsmiljøer på fakultetet.

4.2 Konsentrert satsing: Funksjonelle forskningsgrupper med tematisk felleskap

Translasjonsforskning

Translasjonsforskning er forskning på en medisinsk problemstilling der forskningsgruppen gjennomfører undersøkelser som ivaretar både det integrerte klinisk relaterte perspektivet og identifisering av sykdomsmekanisme og virksom terapi ned til det molekylære eller cellulære nivå. Utgangspunktet kan være enten en basalmedisinsk problemstilling eller en klinisk eller epidemiologisk identifisert medisinsk problemstilling eller terapeutisk tilnærming. Translasjonsforskning krever innsikt og bredde i metodikk og foregår gjerne i prosjektgrupper som består av forskere med forskjellig type spisskompetanse. DMF med sin nærhet til UNN, de andre fakultetene ved UiTø og NFH, vil ha et fortrinn for dannelse av slike prosjekter. 

NFR-evalueringene av instituttene ved DMF har pekt på at forskningsaktiviteten ved fakultetet er for spredt. Fakultetet har potensiale til tverrfaglige prosjekter og oppfordres til å satse mer på translasjonsforskning.

"Miljøstøtte” 

DMF vil igangsette spesifikke tiltak for å stimulere til samling om og framvekst av større, sterkere og tverrfaglige forskningsmiljøer med tilnærming mot translasjonsforskning:

Miljøstøtte er "en pakke" som fakultetets forskningsgrupper kan søke på. Miljøstøtte tildeles et forskningsprosjekt for et begrenset tidsrom. For å få tildelt miljøstøtte stilles det krav til kvalitet, størrelse, samarbeid og nettverk både internt og eksternt. Fakultetet stimulerer forskningsgrupper som assosierer under samme tema, til å gå sammen og danne funksjonelle, tverrfaglige forskningsprosjekter med fokusert forskning. Miljøstøtten vil være et virkemiddel for å støtte miljøer som på sikt kan oppnå status som ”center of excellence”.

Kriterier for tildeling av Miljøstøtte:

· Fakultetet vil velge ut grupper som har prosjekter av høy kvalitet, og som viser vilje til nettverksbygging og samarbeid 

· Prosjektet skal involvere forskere fra minst to institutter ved norske eller utenlandske universitet, og ha en kritisk masse av forskere

· Prosjektet skal benytte felles kjernefasiliteter og infrastruktur

· Prosjektet skal tematisk falle innenfor fakultetets forskningsstrategiske satsing 

Miljøstøtten vil være en rundsumbevilgning (500 000 – 1 000 000 NOK pr. år, bevilget av fakultetsstyret). Varighet foreslåes til 3-5 år (evaluering etter 3 år). Bruk av eksterne eksperter for utvelgelse bør vurderes. 

4.3 Kvalitet i forskerutdanning

Forskerkurs og kandidatoppfølging

DMF skal ta ansvar for at det utvikles et begrenset antall forskerkurs av høy kvalitet. Disse kursene skal kunne gi et tilbud til et bredt utvalg av fakultetets doktorgradskandidater. Forskerkurs som skal støttes er: ”Grunnkurs i biomedisinsk forskning”, ”Bruk av forsøksdyr i forskning”, ”Molecular and Clinical Aspects of Cancer”, ”Videregående statistikkurs”. DMF skal også, i tråd med kvalitetsreformen, bidra til kvalitetssikring av doktorgradsutdanningen og oppfølging av kandidatene.

Forskerskoler

Etablering av forskerskoler innenfor et eller flere fagfelt vil bidra til økt forskningsaktivitet, produktivitet og spissing av de aktuelle fagområder. Uteksaminerte kandidater kan tenkes å gå inn i nye fagfelt ved fakultetet og dermed bidra til nettverksbygging. DMF vil legge forholdene til rette for at det skal etableres forskerskoler av høy kvalitet ved fakultetet.

4.4 Sterkere forskningsledelse

DMF skal ha en sterk vitenskapelig og faglig ledelse på alle nivå.
DMF skal gi gode forskningsledere mulighet til å utvikle og realisere sine forskningsideer. DMF skal utvikle en organisasjon og en kultur som kan handtere strategisk forskning og fokuserte forskningsprogrammer. Fakultetet skal fremme forskningssamarbeid over institutt- og avdelingsgrenser og igangsette tiltak for å spisse enkelte forskningsområder. Samtidig må mangfold og bredde beholdes.

4.5 Utvikling og styrking av nettverk både internt, mot randsoneorganisasjoner, og eksternt

Miljøstøtteordningen, samt en bedre koordinering og strategisk samarbeid med Helse Nord vil utvikle og styrke nettverksbygging. DMF skal også være positiv til samarbeid med nasjonale kompetansesentra og andre randsoneorganisasjoner med relasjon til DMF sin forskningsaktivitet. DMF vil også støtte og stimulere samarbeid med andre institutter, fakulteter og universiteter både nasjonalt og internasjonalt.

4.6 Økt ekstern forskningsfinansiering og bedre innvilgelsesprosent på våre eksterne søknader

DMF skal utøve sine strategiske virkemidler og prioriteringer slik at forskningsprosjekter med god kvalitet utvikles til å bli konkurransedyktig både nasjonalt og internasjonalt. DMF skal legge til rette for at våre forskere får tilstrekkelig teknisk støtte slik at de kan prioritere prosjektplanlegging og søknadsforberedelser.  

4.7 Styrking av kjernefasiliteter og felles resurser til forskning  

DMF skal bidra til oppbygging, drift og faglig ledelse av teknologiplattformer og ressurser som inngår i flere forskningsprosjekter. DMF vil prioritere midler til utstyr som styrker felles plattformer og kjernefasiliteter, utstyr som inngår i flere forskningsprosjekter og utstyr som stimulerer tverrfaglig samarbeid og nettverksbygging.

Teknologiplattformer/Biosentrum/kjernefasiliteter
Oppbygging og videreutvikling av teknologiplattformer som yter service og deltar i forskningsprosjekter vil være svært viktig for fremtidig forskning av internasjonal standard. Plattformene må bygges med eget servicepersonell og ansvarlige faglige ledere. En samling av slike plattformer i et Biosentrum vil trolig være viktig for nettverksbygging innad på fakultetet.

FUGE-N er en viktig samarbeidspartner under etablering og styrking av slike plattformer. Det samme er LabForum og som støttes av Helse Nord. 


FUGE har følgende lokale teknologiplattformer under utvikling:

· NORSTRUCT – nasjonal teknologiplattform

· Proteomikk (MS)

· Bioinformatikk


LabForum har følgende teknologi:

· Genomikk: DNA-sekvensering/fragmentanalyse, real-time PCR og mikromatriseteknologi. Genomikkfasiliteten inngår også i kjernefasilitetssamarbeidet i FUGE-N

Dyreavdelingen er i dag en betydningsfull kjernefasilitet med egen faglig ledelse. Avdelingen utgjør en helt nødvendig infrastruktur for deler av fakultetet. Avdelingen er en av enhetene som i dag sikrer fakultetet status som en moderne og komplett medisinsk forskningsinstitusjon.

EM avdelingen er også en av fakultetets kjernefasiliteter med eget dedikert personale som har ansvar for at høyspesialisert teknologi gjøres tilgjengelig for våre forskere. Avdelingen er den eneste i sitt slag i Nord-Norge. 

Fakultetet må sikre at: Molecular imaging (Mikroskoper, NMR), Proteomics (MS, NMR, 2-D gel elektroforese) og Bioinformatikk blir kjernefasiliteter som vil være tilgjengelig for alle våre forskere. Disse funksjonene eksisterer i dag som fragmenterte aktiviteter knyttet til enkeltavdelinger og forskere. 

Forskningsbiobanker

Forskningsbiobanker som kan inngå eller inngår i flere forskningsprosjekter og samarbeidsprosjekter ved DMF skal prioriteres med egnede lokaler og teknisk personale. Dette skal ses i sammenheng med øvrige teknologiplattformer, Biosentrum, og FUGE- satsingen. Fakultetet har en egen rådgivende gruppe for forskningsbiobanker.

Klinisk Forskningssenter

Det medisinske fakultet vil støtte opp om arbeidet for å samle ressursene til pasientnær forskning innen ett klinisk forskningssenter, i stedet for å bygge opp infrastruktur til slik forskning ved flere kliniske avdelinger. Klinisk forskningssenter består i dag av Klinisk forskningspost, Enhet for kreftforskning og Enhet for forskningsmetodologi. Senteret har faglig vitenskapelig leder med bistilling ved DMF. Gjennom reorganisering av UNNs laboratorieressurser arbeides det i dag for å etablere en forsknings- og utviklingslab. Dette skjer i nært samarbeid med LabForum.

Steril og cytostatikalaboratorium

Oppbygging av nytt steril- og cytostatikalaboratorium ved ALB, IFA, vil tilføre lokaliteter på nasjonalt toppnivå. Utvikling av disse fasilitetene til et regionalt/nasjonalt kompetansesentrum forutsettes gjennomført i perioden.

4.8 Insentivmidler

Det medisinske fakultet har i sin budsjettmodell valgt resultatbasert fordeling av midlene hvor insentivmidler føres ned til instituttene. Dette skjer gjennom en dobling av vektingen for gjennomførte doktorgrader og ekstern finansiering via NFR og EU.  

Fordeling av arealer, hjelpestillinger og tekniske stillinger er et område hvor det i framtida ligger muligheter til bedre strategiske valg for fordeling begrunnet i forskningsinnsats. 

Dette skal inngå i instituttenes strategi, og dermed framtidig strategi for utvikling av fakultetet som helhet.  

4.9 Rekruttering til forskning og forskningskarriere

DMF har problemer med å rekruttere kandidater fra profesjonsutdanningene medisin og farmasi til forskning. I tillegg er det de siste årene også et generelt rekrutteringsproblem til biofag. DMF har igangsatt to tiltak for å øke rekrutteringen av medisinere til forskning; oppretting av forskerlinje og avsetting av midler til sommerstipend. DMF vil videre arbeide for utvikling av et program for kombinering av forskning og klinisk spesialisering. Tilsvarende opplegg som for medisinere bør innføres på andre fagområder med rekrutteringsproblemer.

DMF vil styrke postdoktor nivå for alle faggrupper, og vil også sette søkelys på karrieremuligheter for kandidater som har avsluttet sin postdoktorperiode. DMF vil prioritere tiltak som rekrutterer kvinner til toppstillinger. DMF skal legge vekt på å rekruttere kandidater som har forskningserfaring fra institusjoner utenfor UiTø.

5. ANDRE MOMENTER

5.1 Oppretting av undervisningstilbud på nye fagfelt

Utbygging av nye store undervisningsfag må skje parallelt med utbygging av forskning. DMF vil prioritere forskning innenfor de nye fagfelt som inviterer til samhandling med etablerte forskningsgrupper på fakultetet. I 2004 blir de nye fagfeltene odontologi og telemedisin etablert ved fakultetet.

5.2 Internasjonalisering

DMF er en del av et lite universitet i utkanten av verden. For å sikre kvalitet og internasjonal standard i våre prosjekter er det viktig med et internasjonalt nettverk. DMF vil derfor stimulere til forskerutveksling og nettverksbygging med internasjonalt ledende forskningsmiljø. Forskningsfriordningen bør brukes aktivt av DMF og av instituttene. Forskningstermin for forskningsaktivitet som faller inn under fakultetets strategi bør prioriteres. 

DMF bør vurdere etablering av samarbeidsavtaler med universiteter som er ledende innenfor våre fagfelt.
6. INSTITUTTENE MOT ÅR 2010

DMFs institutter skal videreutvikles til sterke og aktive forskningsinstitutter som gjennom egen strategi utfyller og implementerer fakultetets overordnede strategi. Hvert institutt har sin egen faglige egenart som vil farge instituttets forskningsstrategi.

6.1 Institutt for Farmasi
IFAs overordnete mål er å stimulere til farmasøytisk forskning av høy kvalitet.

Legemidler står i sentrum for forskningen innen farmasi. Ved IFA vil forskningen hovedsaklig være konsentrert innenfor to områder: ”Drug Transport and Drug Delivery” og ”Rasjonell legemiddelbruk”. En ønskelig utvikling i fremtiden vil være å spisse satsingen på enkelte tema innenfor de to strategiske områdene.

Drug Transport and Drug Delivery
Bakgrunn: I motsetning til in vitro vil virkestoffer møte mange hindringer in vivo før de når fram til reseptor bindingstedet: Enzymatisk eller kjemisk nedbrytning, dårlig absorpsjon, lav membran-permeabilitet, samt rask metabolisme og utskilling fra kroppen. Det er av avgjørende betydning at mest mulig av legemidlet når frem til virkestedet i aktiv form (optimalisering av absorbsjon og distribusjon).

Målet for forskningsområdet ”Drug Transport and Drug Delivery” er, basert på virkestoffets kjemiske og fysikalske egenskaper, å få kjennskap til alle trinn i utviklingsforløpet fra isolert virkestoff fram til ferdig legemiddel. Drug Transport innebærer i denne sammenheng både studier av aktiv transport av nye syntetiserte peptider og peptidomimetika, samt undersøkelser av mekanismer for passiv transport av enkle molekyler med utgangspunkt i faststoffets struktur. Drug Delivery omfatter målstyring av legemiddelfrisetting, først og fremst ved bruk av nanostrukturer som for eksempel liposomer og faste løsninger.

Rasjonell legemiddelbruk
Bakgrunn: Kompleksiteten på legemiddelområdet er økende og den kliniske hverdag byr på store utfordringer knyttet til optimalt valg og oppfølging av legemiddelterapi. Genetiske forhold, sykdomspanorama og organstatus til enhver tid, samt samtidig bruk av flere legemidler er faktorer som må tas i betraktning både ved valg av terapi og ved vurdering av behandlingsresultat. Valg av antimikrobiell terapi må i tillegg baseres på kunnskaper omkring utvikling av og strategier for håndtering av antibiotikaresistens. Betydningen av kunnskapsbasert terapiveiledning, på forskriver- så vel som på pasientnivå, og multi-profesjonelt samarbeid med pasienten i sentrum, er således også økende.

Målet for forskningsområder motivert i ovenstående er å bidra til ”Rasjonell legemiddelbruk”. Forskningen vil være innen sentrale terapiområder (kreft, hjerte/kar og infeksjonssykdommer) og fokusere på:

· biokjemiske virkningsmekanismer og genetisk variasjon som grunnlag for terapistyring 

· utvikling og implementering av systemer for kvalitetssikring av legemiddelbruk, både på individnivå og på befolkningsnivå. 

· populasjonsbasert legemiddelforskning for å studere bruksmønster og effekter av legemiddelbruk 

· kontrollerte kliniske studier og intervensjonsstudier 

· utvikling og persistens av antibiotikaresistens på protein-, celle- og populasjonsnivå, herunder farmakokinetiske og epidemiologiske problemstillinger 
Virkemidler
· Avsette stimuleringsmidler tildelt IFA til samarbeid innen de to strategiske områdene

· Foreta utlysinger av vitenskapelige stillinger i fremtiden innenfor de strategiske forskningsområdene.

· IFA vil arbeide for å skaffe instituttet eksterne forskningsmidler til de strategiske forskningsområdene, og oppfordre til bruk av sentrale UiTø-tiltak for utforming av eksterne søknader

· Det vil arbeides for styrking av samarbeid mellom forskere internt ved IFA, så vel som mellom forskere ved IFA og andre institutt/institusjoner.

Teknologiplattformer
· IFA vil bidra til å utvikle de eksisterende teknologiplattformer med MS, NMR (begge FUGE), det planlagte sterillaboratoriet og et sebrafiskanlegg med tilhørende kompetanse. 

6.2 Institutt for Klinisk Medisin

Institutt for klinisk medisin består i dag av 19 avdelinger. En av disse er Avdeling for Sykepleie og Helsevitenskap (ASH). De øvrige 18 avdelingene består av universitetsansatte tilknyttet respektive kliniske avdelinger ved UNN. Denne inndelingen er gunstig for ansvarliggjøring i forhold til undervisning, men ulempen vil være små og sårbare enheter. De minste avdelingene vurderes fusjonert med større universitetsavdelinger det vil være aktuelt å samarbeide med. Forskningsfokus er til dels svært forskjellig mellom avdelingene og det kan for enkelte avdelinger være mer naturlig å samarbeide mot andre institutter. IKM har et spesielt ansvar for den pasientnære forskningen, men dette kan spenne fra ren grunnforskning til ”bedside” studier.     

Sterkere forskningsledelse

Forskningen ved IKM er mangeartet og det er noe skepsis mot en sterk overordnet forskningsstyring. En mener det er rom for å støtte eksisterende prosjekter samtidig som man benytter fristilte forskningsstrategiske midler (på konkurranse) for å styrke multidisiplinære grupper med translasjonsforskning av høy kvalitet. Grupper som utmerker seg bør støttes og gis konkurransedyktige forskningsvilkår.

Større aktivitet og bedre kvalitet i forskerutdanningen

Ved IKM vil vi primært forbedre rekrutteringen av medisinere til PhD-gradsprogrammet. Som følge av et forventet overskudd av medisinere vil det være et stort potensiale her. Dagens formaliserte doktorgradsstudium og Forskningsutvalgets funksjon vil bedre kvaliteten og gjennomføringen av utdanningen.

Sterkere forskningsfokus

Vi vil differensiere finansielt mellom forskningsenheter og rene undervisningsenheter. Forskningsstillinger vil bli prioritert mht. finansiering/annuumsmidler. Ved at finansieringen av instituttene ved Det medisinske fakultet i større grad blir innsatsstyrt, vil en bedret økonomisk honorering av doktorgrader virke motiverende. Det vil være ønskelig å fristille noen av de økonomiske ressursene til forskningsstrategiske tiltak ved IKM. Ved fordeling av disse forskningsmidlene (etter konkurranse) vil større forskningssammenslutninger, økt samarbeid mellom enhetene, translasjonsforskning (”lab to bedside”) og internasjonalt forskningssamarbeid bli honorert. IKM bør bli bedre til å formidle forskningsresultater.  

Økt tverrfaglig samarbeid

Det anbefales økt samarbeid på tvers av avdelinger innen IKM. Ved instituttet er det i dag et godt samarbeid mot både IMB og ISM. Det er potensiale for å øke omfanget av dette samarbeidet. Ved IMB gjelder det spesielt sterke basalfagmiljøer (molekylærmedisin) som kan bli viktige samarbeidsmiljøer for translasjonsforskning. Ved ISM er det primært tematisk samarbeid rundt store populasjonsbaserte undersøkelser som Tromsøundersøkelsen og Kvinner og kreft. 

Bedre kvalitet og økt ekstern finansiering

Ved motivering til og honorering av forskningssamarbeid på tvers av avdelinger og institutter samt styrking av kjernefasilitetene ved fakultetet vil vi heve kvaliteten på publikasjoner og doktorgradsprosjekter. En naturlig følge av dette vil være styrket konkurranse om eksterne midler (NFR, DNK o.a.). Instituttet vil honorere ekstern finansiering. En bør etablere registrering av forsknings-/publikasjonsaktivitet.

6.3 Institutt for Klinisk Odontologi 

Vitenskapelig kompetanse innenfor odontologi ved UiTø bør utvikles med sikte på:


- Forskning som primærfunksjon


- Forskningsbasert undervisning
Vitenskapelig odontologisk kompetanse bør sikte mot å synliggjøre oral helse som en 

integrert del av generell helse innenfor felter som:


- Oral helse og ’quality of life’


- Konsekvenser av oralt betinget bakteriemi


- Orale manifestasjoner av generelle sykdommer og lidelser


- ’Biofilm’-forskning

Fremme samfunnsodontologisk og klinisk odontologisk forskning i samsvar med de sentrale oppgavene som ligger under IKO.
Fremme forskning med relevans til regionens orale helseproblemer.


- Nord-Norge


- Nord-’kalotten’ (nordvest Russland)
Følgende strategier er aktuelle for å nå de skisserte målene:
- Integrere odontologisk og medisinsk forskning
- Utnytte veilederkompetanse hos ’sterke’ eksisterende miljøer ved UiTø


- Etablere veilederkontakt nasjonalt og internasjonalt


- Skaffe ’eksterne midler’ for å bygge opp forskningskompetanse innen odontologi
- Samarbeide med kompetansesenteret for Nord-Norge innenfor klinisk forskning


- Delta aktivt i den planlagte nettverksbyggingen av ’Forskerskoler’


- Vektlegge internasjonalisering og kvalitet i samsvar med retningslinjene i den foreliggende strategiske planen.

I en etableringsfase bør en tilføre det odontologiske miljøet ekstra stipendiatstillinger, enten gjennom ekstern finansiering eller intern omfordeling ved DMF eller sentraladministrasjonen ved UiTø.

6.4 Institutt for Medisinsk Biologi

 SEQ CHAPTER \h \r 1Institutt for medisinsk biologi har et spesielt ansvar for basalforskning og skal bidra til å øke forståelsen for verdien av denne type forskning. Fordi nye fremskritt innen grunnforskningen vil bidra til fremskritt i behandlingen av våre store sykdomsgrupper, vil instituttet satse på å bygge infrastruktur som kan sikre god forskning innen basal molekylærbiologi og biomedisin. På den måten vil man kunne utdanne forskere som kan gå inn i medisinske forskningsmiljø og ta del i framtidsrettet translasjonsforskning og på den måten bidra til integrering av basalkunnskap i klinisk og epidemiologisk forskning. Et hovedmål for forskningsaktiviteten ved Institutt for medisinsk biologi (IMB) er at forskningen skal ta del i, og bidra til, nasjonal og internasjonal kompetanseutvikling innen forskning knyttet til sykdomsmekanismer og terapeutiske-/molekylærbiologiske prinsipper.

IMB skal representere et godt miljø for basalmedisinsk forskerutdanning gjennom å opprettholde faglig bredde, kursvirksomhet, felles laboratoriefasiliteter og møteplasser for faglige diskusjoner. Som et virkemiddel for å fremme god forskning vil IMB stimulere danning av forskningsgrupper over en kritisk masse med nettverks- og alliansebygging på tvers av institutter og institusjoner. Det vil spesielt bli lagt vekt på vitenskapelig standard og faglig ledelse, og forskningsgrupper som utmerker seg i denne sammenheng bør gis konkurransedyktige forskningsvilkår.  I noen tilfeller kan det likevel være aktuelt å støtte grupper med mindre aktivitet og forskningskompetanse, for eksempel fagmiljø som det er nødvendig å opprettholde for å ha et adekvat studietilbud, eller som man av andre grunner ønsker å bevare.

6.5 Institutt for Samfunnsmedisin

Institutt for samfunnsmedisin skal i perioden mot år 2010 i sin forskningsvirksomhet være en betydningsfull partner med faglig tunge og vitenskapelig originale innspill til Det medisinske fakultets samlede bidrag til UiTøs samfunnsoppdrag. ISM vil i perioden søke å øke omfanget av internasjonalt samarbeid i sin forskning og legge til rette for at kvinner kan kvalifisere seg vitenskapelig til toppstillinger.
Etter Norges forskningsråds evaluering av samfunnsmedisinsk forskning blir den umiddelbare målsetting at den befolkningsbaserte epidemiologiske forskningen skal beholde sitt høye kvalitetsnivå ved at nye problemstillinger i forskningsfronten belyses, eksposisjons- og utkommedata forbedres og komplekse analysemetoder tas i bruk, inkludert moderne genetiske og molekylærbiologiske metoder. Forskningsomfanget må økes både på doktorgrads- og forskernivå.  

Andre pågående og framtidige forskningsvirksomheter skal styrkes gjennom samordning innen tematiske satsningsområder. Helsetjenesten som organisasjon og som arena for helse-personell er et område for multidisplinær forskning der en større satsing er naturlig og ønskelig. Forskning med utgangspunkt i nordområdene spenner fra helseforskning på etniske populasjoner til spesifikke effekter av forurensning i arktiske områder og representerer en positiv utfordring i tilrettelegging og forskningsledelse og samarbeid med andre forskningsmiljøer.

ISM vil i perioden ha følgende tematiske satsningsområder:

Store folkesykdommer (forekomst, årsaker, forebygging)
- Aterosklerose og ateroskleroserelaterte sykdommer (hjerte- og karsykdommer og diabetes)

- Kreftsykdommer, særlig hos kvinner

- Osteoporose og osteoporoserelaterte sykdommer

Helsetjenesteforskning

- Organisatoriske forhold i primær- og spesialisthelsetjenesten 

- Kulturell forståelse av helse, sykdom og medisinsk praksis

- Spesifikke allmennmedisinske problemstillinger

Polar/circumpolar forskning

- Levekårsforhold som er særegne i nord (lys/mørke, klimatiske forhold, ernæringsproblematikk, mor/barn-helse i barske omgivelser)

- Urfolk

- Miljøforurensning og helse/sykdom

Det vil bli lagt vekt på at Senter for samisk helseforskning, Senter for distriktsmedisin og et (eventuelt) Senter ved Northern State Medical University, Arhangelsk, kan bli arenaer for de prioriterte forskningsområdene.

ISM vil i perioden legge til rette for forskning gjennom
på kort sikt å:

- gjennomføre en økonomistyring som gir rom for satsing på forskning

- bygge opp biobanker og tilrettelegge datasett for effektiv forskning

- vedlikeholde og videreutvikle kompetansen og kapasiteten for å yte forskningsassistanse

- forberede gjennomføring av en 6. Tromsøundersøkelse og andre større studier

- søke å etablere en forskerskole omkring avanserte analyser av befolkningsbaserte studier

- bruke midler til økt omfang av internasjonalt forskningssamarbeid, inkludert gjesteforskere

på lengre sikt å:

- konkurrere om tildeling av status som Senter for fremragende forskning

- sette av midler til frikjøp for utvikling av banebrytende og fornyende forskning

